Kansanedustaja Timo Heinonen (kok.) on jättänyt ehdotuksen eduskunnalle eutanasia-kansalaisaloitetta koskien. Kuva: Juhani Salo

Sosiaali- ja terveysvaliokunta on esittänyt eutanasian laillistamiseen tähtäävän kansalaisaloitteen hylkäämistä. Kansanedustaja Timo Heinonen (kok.) on jättänyt lausumaehdotuksen aloitetta koskien.

Eduskunnassa iltapäivällä alkavan eutanasia-aloitteen käsittelyssä voi tulla vielä yllätyksiä. Eduskunnan keskuskansliaan on nimittäin jätetty muutosehdotus muutama tunti ennen täysistunnon alkua.

Tänään torstaina kello 16 alkavassa täysistunnossa eduskunta käsittelee kansalaisaloitetta, jossa tähdätään eutanasian laillistamiseen ja eutanasialain säätämiseen Suomessa.

Tarkkaan ottaen aloitteessa on kyse perustellusta ehdotuksesta lainvalmisteluun ryhtymisestä.

Kansalaisaloite luovutettiin helmikuussa 2017 eduskunnalle, ja aloitetta on eduskunnassa käsitelty sosiaali- ja terveysvaliokunnassa.

Sosiaali- ja terveysvaliokunta päätti huhtikuussa, että eduskunta hylkäisi kansalaisaloitteen ehdotuksen. Torstaille kansalaisaloite on merkitty ainoaan käsittelyyn eduskuntaan.

Kokoomuksen kansanedustaja Timo Heinonen on kuitenkin torstaina jättänyt eduskunnan keskuskansliaan lausumaehdotuksen täysistunnon alla.

Heinonen vahvistaa Lännen Medialle torstaina tekstiviestitse, että hän ehdottaa "kuta kuinkin" kansalaisaloitteen hyväksymistä.

Lännen Media sai lausumaehdotuksen keskuskansliasta.

– Eduskunta edellyttää, että valtioneuvosto ryhtyy lainvalmistelutoimenpiteisiin eutanasialain säätämiseksi ja eutanasian laillistamiseksi Suomessa, Heinosen jättämässä ehdotuksessa muun muassa lukee.

Eduskunnan keskuskanslian mukaan lausumaehdotus voi johtaa siihen, että asiasta mahdollisesti äänestetään.

Jos Heinosen ehdotus esitellään myös tänään alkavassa suullisessa käsittelyssä ja joku kansanedustaja kannattaa ehdotusta, tulee asiasta äänestys.

Sosiaali- ja terveysvaliokunta yksimielinen

Eduskunnan sosiaali- ja terveysvaliokunta oli yksimielinen ehdottaessaan eutanasiaa koskevan kansalaisaloitteen hylkäämistä.

Samalla valiokunta kuitenkin ehdottaa, että eduskunta vaatisi valtioneuvostoa asettamaan laajan asiantuntijatyöryhmän selvittämään potilaiden elämän loppuvaiheen hyvää hoitoa, itsemääräämisoikeutta sekä eutanasiaa koskevia kehitystarpeita lainsäädännön parantamiseen.

Heinonen ei ole sosiaali- ja terveysvaliokunnan jäsen, joten hänellä oli oikeus jättää muutosehdotus täysistunnossa käsittelyyn olevaan asiaan viimeistään kaksi tuntia ennen täysistunnon alkua.

Eduskunnan täysistunto alkaa tänään kello 16 suullisella kyselytunnilla. Eutanasia-aloitteen käsittely alkaa iltapäivällä kyselytunnin jälkeen.